钦定古今图书集成/明伦汇编/宫闱典/第048卷 > 文帝路淑媛
## 钦定古今图书集成/明伦汇编/宫闱典/第048卷 > 文帝路淑媛

按《宋书后妃传》：“文帝路淑媛，讳惠男，丹杨建康人也。
以色貌选入后宫，生孝武帝，拜为淑媛。年既长，无宠，
常随世祖出蕃。世祖入讨元凶，淑媛留寻阳。上即位，
遣建平王宏奉迎。有司奏曰：‘臣闻历集周邦，徽音克
嗣；气淳汉国，沙麓发祥。昔在上代，业隆祚远，未有不
敷阴教以阐洪基，膺淑庆以载圣哲者也。伏惟淑媛，
柔明内昭，徽仪外范，合灵初迪，则庶姬仰曜；引训蕃
阃，则家邦被德。民应惟和，神属惟祉，故能诞锺叡躬，
用集大命，固灵根于既殒，融盛烈乎中兴。载厚化深，
声咏允缉。宜式谐旧典，恭享极号，奉尊号曰皇太后’”，
宫曰崇宪太后。居显阳殿上于闺房之内，礼敬甚寡，
有所御幸，或留止太后房内，故民间喧然，咸有丑声，
宫掖事秘，莫能辨也。孝建二年，追赠太后父兴之散
骑常侍，兴之妻徐氏馀杭县广昌乡君。大明四年，太
后弟子抚军参军琼之上表曰：“先臣故怀安令道庆，
赋命乖辰，自违明世，敢缘卫戍请名之典，特乞云雨
微垂洒润。”诏付门下。有司承旨，奏赠给事中，琼之及
弟休之、茂之并超显职。太后颇豫政事，赐与琼之等
财物，家累千金，居处服器与帝子相侔。琼之宅与太
常王僧达并门，尝盛车服卫从造僧达，僧达不为之
礼。琼之以诉太后，太后大怒，告上曰：“我尚在，而人皆
陵我家，死后乞食矣。”欲罪僧达。上曰：“琼之年少，自不
宜轻造诣。王僧达贵公子，岂可以此事加罪！”大明五
年，太后随上巡南豫州，妃主以下并从。废帝即位，号
太皇太后。太宗践阼，号崇宪太后。初，太宗少失所生，
为太后所摄养，世祖尽心祗事，而太后抚爱亦笃。及
上即位，供奉礼仪，不异旧日。有司奏曰：“夫德敷于内，
典章必远；化覃于外，徽号宜宣。伏惟皇太后懿圣自
天，母仪允著，义明八远，道变九围，圣明登御，景祚攸
改。皇太后宜即前号，别居外宫。”诏曰：“朕备丁艰罚，蚤
婴孤苦，特蒙崇宪太后圣训抚育。昔在蕃阃，常奉药
膳，中迫凶威，抱怀莫遂。今泰运初启，情典获伸，方欲
亲奉晨昏，尽欢闺禁，不得如所奏。”寻崩，时年五十五迁殡东宫门，题曰“崇宪宫。”上又诏曰：“朕幼集荼蓼，夙
凭德训，龛虣定业，实资仁范，恩著屯夷，有兼常慕。夫
礼沿情施，义循事立，可特齐衰三月，以申追仰之心。
谥曰昭皇太后。”葬世祖陵东南，号曰修宁陵。先是晋
安王子勋未卒，巫者谓宜开昭太后陵以为厌胜，修
复仓卒，不得如礼。上性忌，虑将来致灾，泰始四年夏，
诏有司曰：“崇宪昭太后修宁陵地，大明之世，久所考
卜。前岁遭诸蕃之难，礼从权宜，奉营仓卒，末暇营改。
而茔隧之所，山原卑陋，顷年颓坏，日有滋甚，恒费修
整，终无永固。且详考地形，殊乖相势。朕早蒙慈遇，情
礼兼常，思使终始之义，载彰幽显。史官可就岩山左
右，更宅吉地，明审龟筮，须选令辰，式遵旧典，以礼创
制。今中㝢虽宁，边裔未息，营就之功，务在从简。举言
寻悲，情如切割。”有司奏：“北疆未缉，戎役是务，礼之详
略，各沿时宜。臣等参议，修宁陵元宫，补治毁坏，权施
油殿，暂出梓宫，事毕即窆，于事为允。”诏可。琼之为衡
阳内史，先后卒废帝。景和中，以休之为黄门侍郎，茂
之左军将军，并封开国县侯，邑千户。又追赠兴之侍
中、金紫光禄大夫，谥曰孝侯；道庆散骑常侍、光禄大
夫、开府仪同三司，谥曰敬侯。立道庆女为皇后，以休
之为侍中，茂之黄门郎。太宗废幼主，欲说太后之心，
乃下《令书》曰：“太皇太后早垂爱遇，沿情即事，同于天
属。前车骑谘议参军路休之、前丹阳丞路茂之，崇宪
密戚，蚤延荣贵，并怀所勋，宜殊恒饰。休之可黄门侍
郎，领步兵校尉”，茂之可中书侍郎。太宗未即位，故称
“令书。”茂之又迁司徒从事中郎，休之桂阳王休范镇
北谘议参军。太宗杀世祖诸子，因此陷休之等，宥其
诸子。